Zmluva o zabezpečení plnenia bezpečnostných opatrení a notifikačných povinností
uzatvorená podľa § 269 ods. 2 zákona č. 513/1991 Zb. Obchodný zákonník a § 19 ods. 2 zákona č. 69/2018 Z. z. o kybernetickej bezpečnosti (ďalej len „Zmluva“) medzi :
  
1/ Dodávateľ 
Obchodné meno:			
Sídlo:		
IČO:		
DIČ:		
IČ DPH:		
Zastúpenie:		
Registrácia:	
IBAN:		
Telefón:		
E-mail:		
(ďalej len „Dodávateľ“)  
 
a 
2/ Prevádzkovateľ základnej služby  
Obchodné meno:		Východoslovenská vodárenská spoločnosť, a.s.
Sídlo:		Komenského 50, Košice 042 48, Slovenská republika
IČO:		36 570 460
DIČ:		2020063518
IČ DPH:		SK2020063518
Zastúpenie:		Ing. Stanislav Prcúch - predseda predstavenstva
Ing. Jana Bernátová - člen predstavenstva
Registrácia:	OR Mestského súdu Košice, Oddiel: Sa, Vložka číslo: 1243/V
IBAN:		SK70 7500 0000 0000 2550 0183
E-mail:		obstaravanie@vodarne.eu
(ďalej len „Odberateľ“)
 
(ďalej len „Odberateľ“)  
Odberateľ a Dodávateľ spolu ďalej ako „Zmluvné strany“ a každý samostatne ako „Zmluvná strana“. 

Článok 1 
Úvodné ustanovenia 

1. Odberateľ je prevádzkovateľom základnej služby v zmysle zákona č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších zmien (ďalej ako „zákon o kybernetickej bezpečnosti“). Odberateľ je zapísaný v registri prevádzkovateľov základných služieb Národného bezpečnostného úradu s nasledovnou základnou službou: Dodávka a distribúcia vody na pitie, varenie, prípravu potravín alebo iné domáce účely, bez ohľadu na jej pôvod a na to, či bola dodaná z distribučnej siete, cisterny alebo vo fľašiach či nádobách.
2. Dodávateľ je podľa § 19 ods. 2 zákona o kybernetickej bezpečnosti dodávateľom na výkon činností, ktoré priamo súvisia s prevádzkou sietí a informačných systémov pre Odberateľa.
3. [bookmark: _GoBack]Zmluvné strany uzatvárajú túto Zmluvu za účelom dodržania zákonných povinností v podobe zabezpečenia bezpečnostných opatrení a notifikačných povinností v zmysle zákona o kybernetickej bezpečnosti a vyhlášky Národného bezpečnostného úradu č. 362/2018 Z. z. (ďalej ako „vyhláška NBU“), a to v nadväznosti na už uzatvorenú zmluvu medzi Zmluvnými stranami s názvom: Zmluva o dielo č. ...../DZ/PU/ZML zo dňa .................... (ďalej ako „Realizačná zmluva“). Táto Zmluva nemení obsah Realizačnej zmluvy.

4. Predmetom Realizačnej zmluvy je zhotovenie diela „Chromatograf LC MS/MS“ (CPV 38432200-4 Chromatografy).

5. Pojmy uvedené v tejto Zmluve sa zhodujú s pojmami definovanými zákonom o kybernetickej bezpečnosti a v prípade ich slovnej nezhody sa použijú ustanovenia zákona o kybernetickej bezpečnosti, ktoré sú im významom najbližšie.  
  
6. V prípade vzniku nákladov na strane Dodávateľa v súvislosti s plnením povinností podľa tejto Zmluvy ako aj zákona o kybernetickej bezpečnosti, tieto náklady znáša Dodávateľ. 


Článok 2 
Predmet zmluvy 
 
1. Táto Zmluva stanovuje základné úlohy, princípy spolupráce a práva a povinnosti Zmluvných strán s cieľom zabezpečiť kybernetickú bezpečnosť sietí a informačných systémov Odberateľa počas ich životného cyklu, predchádzať kybernetickým bezpečnostným incidentom, ktoré by sa mohli dotknúť sietí a informačných systémov Odberateľa a minimalizovať vplyv kybernetických bezpečnostných incidentov na kontinuitu prevádzkovania základnej služby zo strany Odberateľa (ďalej len „účel"), a to aj v spolupráci s Dodávateľom. 

2. Dodávateľ sa zaväzuje zaistiť pri poskytovaní služieb Odberateľovi dodržiavanie bezpečnostných požiadaviek a opatrení, ktoré sú kladené na tretie strany v zmysle § 19 zákona o kybernetickej bezpečnosti a vyhlášky NBÚ.

3. Miestom plnenia tejto Zmluvy sú najmä pracovisko alebo sídlo Odberateľa, pracovisko alebo sídlo Dodávateľa, alebo pracoviská a sídla subdodávateľov. Ak dôjde k zmene alebo doplneniu sídla alebo pracoviska zo strany Zmluvných strán, oznámia túto skutočnosť e-mailom kontaktnej osobe uvedenej v Článku 8 tejto Zmluvy, najneskôr do 30 dní od vykonania zmeny alebo doplnenia.  


Článok 3 
Práva a povinnosti Zmluvných strán

1. Dodávateľ je povinný prijímať a dodržiavať bezpečnostné opatrenia na úseku kybernetickej bezpečnosti v rozsahu uvedenom v tejto Zmluve a príslušných právnych predpisoch tak, aby bol naplnený účel tejto Zmluvy.  
2. Dodávateľ je povinný vykonávať všetky činnosti definované v tejto Zmluve v súlade s platnými právnymi predpismi. Zmluvné strany zhodne prehlasujú, že nič v tejto Zmluve ich nezbavuje zodpovednosti za plnenie vlastných povinností, ktoré im vyplývajú zo zákona o kybernetickej bezpečnosti a iných všeobecne záväzných právnych predpisov. 

3. Dodávateľ je povinný chrániť všetky informácie poskytnuté Odberateľom, najmä chrániť ich integritu, dostupnosť a dôvernosť pri ich spracovaní a nakladaní s nimi v prostredí Dodávateľa.  

4. Dodávateľ je povinný hlásiť všetky potrebné informácie požadované Odberateľom pri zabezpečovaní požiadaviek kladených na Odberateľa podľa zákona o kybernetickej bezpečnosti alebo vyhlášky NBÚ, a to zaslaním e-mailu na kontaktnú osobu Odberateľa uvedenú v čl. 8 tejto Zmluvy.  

5. Dodávateľ je povinný hlásiť všetky informácie, ktoré majú vplyv na túto Zmluvu zaslaním e-mailu na kontaktnú osobu Odberateľa uvedenú v čl. 8 tejto Zmluvy.  

6. V oblasti technických zraniteľností systémov a zariadení realizuje Dodávateľ opatrenia podľa § 11 vyhlášky NBÚ, najmä identifikuje technické zraniteľnosti informačných systémov, ktoré využíva pri poskytovaní služieb Odberateľovi a ktoré toto poskytovanie služieb Odberateľovi ovplyvňujú, napríklad prostredníctvom opatrení definovaných v nasledovných bodoch alebo opatrení s porovnateľným účinkom:  
6.1. Zavedenie a prevádzka nástroja alebo mechanizmu určeného na detegovanie existujúcich zraniteľností programových prostriedkov a ich častí, ak budú súčasťou poskytovaných služieb.  
6.2. Zavedenie a prevádzka nástroja alebo mechanizmu určeného na detegovanie existujúcich zraniteľností technických prostriedkov a ich častí, ak sú súčasťou poskytovaných služieb.  
6.3. Využitie verejných a výrobcom poskytovaných zoznamov, ktoré opisujú zraniteľnosti programových a technických prostriedkov.  
 
7. Dodávateľ je ďalej povinný: 
7.1. Zabezpečiť vlastnú kybernetickú bezpečnosť, aby cez Dodávateľa nebolo možné zasiahnuť siete a informačné systémy Odberateľa,  
7.2. Po ukončení zmluvného vzťahu vrátiť, previesť alebo aj zničiť všetky informácie, ku ktorým má Dodávateľ počas trvania Osobitnej zmluvy s Odberateľom prístup. 
7.3. Okrem už uvedeného prijať a dodržiavať bezpečnostné opatrenia v oblastiach podľa § 20 ods. 3 písm. d), e) f), g) h), j), k), m) a p)  zákona o kybernetickej bezpečnosti v rozsahu podľa § 8, 10, 12, 14 a 15 vyhlášky NBÚ, a v rozsahu špecifikovanom v bezpečnostnej politike Odberateľa.   
8. Dodávateľ môže zapojiť do poskytovania služieb na základe Realizačnej zmluvy ďalšieho dodávateľa, ak mu to vyplýva z ustanovení Realizačnej zmluvy.
9. Odberateľ vyhlasuje, že si je vedomý svojich zmluvných a zákonných povinností, prijal všetky potrebné bezpečnostné opatrenia, ktoré bude počas platnosti tejto Zmluvy udržiavať, má zodpovedajúce materiálne, technické a personálne vybavenie a zaväzuje sa poskytnúť Dodávateľovi potrebnú súčinnosť a informácie, aby mohol efektívne napĺňať účel a predmet tejto Zmluvy. 
 
10. Dodávateľ prehlasuje, že sa detailne oboznámil s rozsahom a povahou požadovaných bezpečnostných opatrení a notifikačných povinností podľa tejto Zmluvy a že disponuje technickým vybavením, kapacitami a odbornými znalosťami, ktoré sú potrebné pre zaistenie požiadaviek podľa tejto Zmluvy.
 


Článok 4
Reaktivita pri riešení kybernetických bezpečnostných incidentov 
 
1. Za kybernetický bezpečnostný incident sa okrem jeho definície podľa zákona o kybernetickej bezpečnosti považuje aj bezpečnostná udalosť:
a) ktorú zistí alebo o ktorej sa dozvie Dodávateľ,
b) ktorá sa týka informačných systémov alebo sietí vo vzťahu, ku ktorým Dodávateľ poskytuje výkon činností podľa dodávateľskej zmluvy,
c) a ktorej následkom došlo alebo s najväčšou pravdepodobnosťou môže dôjsť k narušeniu kybernetickej bezpečnosti príp. integrity alebo dostupnosti služby Odberateľa, alebo k narušeniu dôvernosti prenášaných dát, k nemožnosti poskytovania služby Odberateľa alebo k zníženiu kvality poskytovanej služby Odberateľa (ďalej aj ako „incidenty“).

2. Dodávateľ je povinný bezodkladne nahlásiť Odberateľovi každý incident a informovať ho o všetkých skutočnostiach majúcich vplyv na zabezpečenie kybernetickej bezpečnosti, o ktorých sa dozvie, a to spôsobom určeným touto Zmluvou. Dodávateľ následne určí závažnosť incidentu.  

3. Ak v čase hlásenia incidentu stále trvajú prejavy incidentu, Dodávateľ odošle Odberateľovi neúplné hlásenie aj s odkazom, že ide o neúplné hlásenie. Dodávateľ neúplné hlásenie bez zbytočného odkladu doplní po obnove riadnej a úplnej prevádzky siete a všetkých informačných systémov Odberateľa. 

4. Dodávateľ je povinný riešiť kybernetický incident najmä odozvou alebo inou reakciou na incident, ohraničením incidentu a jeho dopadov, nápravou následkov incidentu, asistenciou pri riešení kybernetického incidentu na mieste, reakciou na kybernetický incident a podporou reakcií na kybernetický incident (ďalej len „Reakčné opatrenia“), a to ako na výzvu Odberateľa, tak aj bez jeho výzvy, ak sa o incidente dozvie. 

5. Dodávateľ pri reakciách na incidenty spolupracuje s Odberateľom, NBÚ a inými príslušnými orgánmi a za týmto účelom poskytuje súčinnosť a zdieľa všetky získané informácie, ktoré nie sú dôvernými informáciami a ktoré by mohli mať vplyv na implementáciu Reakčných opatrení v budúcnosti. 

6. Dodávateľ bez zbytočného odkladu oznámi Odberateľovi implementáciu Reakčných opatrení. Ak o to Odberateľ požiada, po úspešnej implementácii Reakčného opatrenia Dodávateľ predloží návrh bezpečnostných opatrení a postupov, ktoré zabezpečia, že nedôjde k opakovaniu, pokračovaniu či šíreniu incidentu (ďalej len „Ochranné opatrenie“). Ak Dodávateľ Ochranné opatrenie nenavrhne alebo ak Ochranné opatrenie neprinesie požadovaný efekt, Dodávateľ vypracuje a predloží iné Ochranné opatrenie. S povolením Odberateľa Dodávateľ implementuje Ochranné opatrenie a spíše záznam o efektívnosti jeho implementácie.  


Článok 5 
Zodpovednosť 

Dodávateľ zodpovedá Odberateľovi za škodu spôsobenú porušením povinností podľa tejto Zmluvy.



Článok 6 
Audit kybernetickej bezpečnosti 

1. Odberateľ je oprávnený vykonať u Dodávateľa audit kybernetickej bezpečnosti (ďalej len „audit“) zameraný na overenie plnenia povinností Dodávateľa podľa tejto Zmluvy a efektívnosti ich plnenia, najmä na overenie technického, technologického a personálneho vybavenia Dodávateľa na plnenie úloh na úseku kybernetickej bezpečnosti, ako aj nastavenie procesov, rolí a technológií v organizačnej, personálnej a technickej oblasti u Dodávateľa pre plnenie cieľov tejto Zmluvy a to prostredníctvom svojich zamestnancov alebo poverenej osoby. Výdavky Odberateľa spojené s vykonaním auditu znáša Odberateľ.

2. V rámci auditu je Dodávateľ povinný preukázať Odberateľovi plnenie povinností podľa tejto Zmluvy, najmä svoju pripravenosť plniť úlohy na úseku kybernetickej bezpečnosti podľa tejto Zmluvy, aktuálne a vysoké bezpečnostné povedomie svojich zamestnancov, záväzok a poučenie svojich zamestnancov, subdodávateľov a ich zamestnancov alebo tretiu osobu o povinnosti mlčanlivosti podľa tejto Zmluvy a aktuálnosť svojej bezpečnostnej dokumentácie.

3. Odberateľ je v rámci auditu oprávnený klásť otázky zamestnancom Dodávateľa, ktorí sa podieľajú na plnení úloh na úseku kybernetickej bezpečnosti podľa tejto Zmluvy.

4. Dodávateľ je povinný umožniť Odberateľovi kedykoľvek vykonať audit, ktorý okrem bodu 1 tohto článku bude tiež zameraný na overenie nastavenia a efektívnosti procesov a technológií v organizačnej a technickej oblasti Dodávateľa. Ak Dodávateľ neumožní vykonanie auditu, má sa za to, že neplní úlohy na úseku kybernetickej bezpečnosti podľa tejto Zmluvy.

5. Odberateľ môže vykonať audit u Dodávateľa sám alebo prostredníctvom tretej osoby. V takom prípade práva a povinnosti Odberateľa pri výkone auditu realizuje poverená tretia osoba.

6. Vykonanie alebo nevykonanie auditu nezbavuje Dodávateľa zodpovednosti za plnenie jeho povinností podľa tejto Zmluvy.

7. Akékoľvek nedostatky alebo pochybenia zistené auditom je Dodávateľ povinný odstrániť bezodkladne, avšak najneskôr do 60 (slovom: šesťdesiatich) kalendárnych dní. 

8. Dodávateľ je povinný pri audite spolupracovať s Odberateľom a v prípade potreby umožniť zamestnancom alebo poverenej osobe Odberateľa voľný vstup do svojich priestorov, zabezpečiť im dokumentáciu a technické a technologické vybavenie, ktoré súvisia s plnením úloh na úseku kybernetickej bezpečnosti podľa tejto Zmluvy.  

9. Odberateľ je povinný oznámiť e-mailom na kontaktnú osobu Dodávateľa uvedenú v Článku 8 tejto Zmluvy,  najmenej 10 (slovom: desať) pracovných dní vopred, že chce u Dodávateľa vykonať audit.

10. Odberateľ je povinný zachovávať mlčanlivosť o okolnostiach, o ktorých sa dozvie pri výkone auditu a ktoré nie sú verejne známe. Odberateľ a jeho zamestnanci pri vstupe do priestorov Dodávateľa v rámci výkonu auditu musia dodržiavať pokyny Dodávateľa týkajúce sa uvedených priestorov na úseku bezpečnosti a ochrany zdravia pri práci (ďalej len „BOZP") a ochrany pred požiarmi na účely predchádzania vzniku požiarov a zabezpečenia podmienok na účinné zdolávanie požiarov (ďalej len „PO"), s ktorými boli oboznámení podľa štvrtej vety tohto odseku, pričom zodpovednosť za to, že tieto osoby budú dodržiavať uvedené pokyny, nesie Odberateľ. Za vytvorenie podmienok na zaistenie BOZP a PO a zabezpečenie a vybavenie priestorov Dodávateľa na bezpečný výkon auditu zodpovedá v plnom rozsahu a výlučne Dodávateľ. Dodávateľ je povinný preukázateľne informovať zamestnancov Odberateľa o nebezpečenstvách a ohrozeniach, ktoré sa pri výkone auditu v priestoroch Dodávateľa môžu vyskytnúť a o výsledkoch posúdenia rizika, o preventívnych opatreniach a ochranných opatreniach, ktoré vykonal Dodávateľ na zaistenie BOZP a PO, o opatreniach a postupe v prípade poškodenia zdravia vrátane poskytnutia prvej pomoci, ako aj o opatreniach a postupe v prípade zdolávania požiaru, záchranných prác a evakuácie, a preukázateľne ich poučiť o pokynoch na zaistenie BOZP a PO platných pre priestory Dodávateľa. 


Článok 7 
Mlčanlivosť 

1. Zmluvné strany a ich zamestnanci či poverené tretie osoby sa zaväzujú zachovávať mlčanlivosť o podmienkach spolupráce podľa tejto Zmluvy, ako aj o všetkých skutočnostiach týkajúcich sa druhej Zmluvnej strany (najmä, nie však výlučne obchodnej povahy), ktoré im boli sprístupnené počas trvania tejto Zmluvy alebo ktoré sa im stali iným spôsobom známe. Uvedené sa týka najmä skutočností týkajúcich sa kybernetickej bezpečnosti a osobných údajov. Povinnosť mlčanlivosti trvá aj po skončení tejto Zmluvy alebo Realizačnej zmluvy bez časového obmedzenia. 

2. Výnimky z povinností podľa tohto článku tejto Zmluvy upravujú najmä zákon o kybernetickej bezpečnosti a vyhláška NBÚ, prípadne iné právny predpisy. 

3. Dodávateľ je povinný doručiť Odberateľovi zoznam pracovných rolí Dodávateľa, ktoré sa budú podieľať na plnení Realizačnej zmluvy a tejto Zmluvy a/alebo majú prístup k informáciám a údajom Odberateľa a ktorý sa jeho doručením Odberateľovi stane súčasťou tejto Zmluvy. Tieto osoby sú povinné zachovávať mlčanlivosť podľa § 12 ods. 1 zákona o kybernetickej bezpečnosti a Dodávateľ je povinný oznámiť Odberateľovi každú zmenu v personálnom obsadení.   


Článok 8  
Kontaktné osoby 
 
1. Dodávateľ je povinný komunikovať pri plnení povinností podľa tejto Zmluvy s Odberateľom emailom na kontaktné údaje Zmluvných strán, alebo iným vhodným spôsobom, pričom vo všetkých prípadoch musí byť prenos informácií uskutočnený za podmienok umožňujúcich chránený prenos informácií.  
 
2. Odberateľ určuje nasledovnú kontaktnú osobu pre komunikáciu s Dodávateľom na úseku kybernetickej bezpečnosti: bude uvedené pred podpisom zmluvy ............................................................... 
 
3. Dodávateľ určuje nasledovnú kontaktnú osobu na úseku kybernetickej bezpečnosti pre komunikáciu s Odberateľom: ..............................., e-mail: ......................., tel. č.: .................... 
 
4. Kontaktná osoba Dodávateľa plní úlohy pri zabezpečovaní reaktivity podľa čl. 4 tejto Zmluvy. Kontaktná osoba plní notifikačné povinnosti prostredníctvom na to povereného organizačného útvaru Dodávateľa.  
 
5. Kontaktné osoby podľa odsekov 2 alebo 3 tohto článku môže príslušná Zmluvná strana zmeniť, ak oznámi novú kontaktnú osobu druhej Zmluvnej strane v písomnej forme. Pre oznamovanie novej kontaktnej osoby sa použijú ustanovenia Zmluvy o doručovaní, pričom nie je potrebné uzatvoriť dodatok k Zmluve. V prípade, ak kontaktné osoby majú prístup k informáciám a údajom Odberateľa sú povinné zachovávať mlčanlivosť podľa § 12 ods. 1 zákona o kybernetickej bezpečnosti.  


Článok 9 
Záverečné ustanovenia 
 
1. Táto zmluva sa uzatvára na dobu určitú, a to do ukončenia Realizačnej zmluvy.  
2. Pred ukončením Realizačnej zmluvy možno túto Zmluvu ukončiť len písomnou dohodou alebo písomnou výpoveďou bez udania dôvodu, no len zo strany Odberateľa. Výpovedná lehota je tri mesiace a začne plynúť prvý deň nasledujúceho mesiaca po mesiaci, v ktorom bola písomná výpoveď doručená druhej Zmluvnej strane. Skončenie tejto Zmluvy sa netýka tých ustanovení, ktoré vzhľadom na svoju povahu alebo ich výslovné znenie majú trvať aj po skončení tejto Zmluvy. To isté platí pre nároky na náhradu škody spôsobenej porušením povinností podľa tejto Zmluvy, ku ktorému dôjde do skončenia tejto Zmluvy.
3. Právne vzťahy neupravené touto Zmluvou sa riadia ustanoveniami Obchodného zákonníka, zákona o kybernetickej bezpečnosti a jeho vykonávacími predpismi, prípadne inými všeobecne záväznými platnými právnymi predpismi Slovenskej republiky.

4. Po ukončení tejto Zmluvy je Dodávateľ povinný udeliť, poskytnúť, previesť alebo postúpiť na Odberateľa všetky potrebné licencie, práva alebo súhlasy nevyhnutné na zabezpečenie kontinuity prevádzkovanej základnej služby Odberateľom. Tento záväzok Dodávateľa ostáva v platnosti najmenej po dobu piatich rokov po ukončení tejto Zmluvy.  
 
5. Súdy Slovenskej republiky majú výlučnú právomoc na rozhodovanie akýchkoľvek sporov týkajúcich sa tejto Zmluvy.  

6. Táto Zmluva sa môže meniť iba dohodou Zmluvných strán v písomnej forme. 

7. Ak niektoré ustanovenia tejto Zmluvy sú alebo sa z akéhokoľvek dôvodu stanú neplatné, neúčinné alebo nevynútiteľné, nemá to a ani nebude mať za následok neplatnosť, neúčinnosť alebo nevynútiteľnosť ostatných ustanovení Zmluvy. Zmluvné strany sú povinné v dobrej viere rokovať, aby bolo neplatné, neúčinné alebo nevynútiteľné ustanovenie písomne nahradené iným ustanovením, ktorého vecný obsah bude zhodný alebo čo najviac podobný ustanoveniu, ktoré je nahradzované, pričom účel a zmysel Zmluvy musí byť zachovaný.  

8. Písomnosti si budú Zmluvné strany doručovať na adresu sídla uvedenú v tejto Zmluve. Zmenu sídla je Zmluvná strana povinná bezodkladne písomne oznámiť druhej Zmluvnej strane. Zmluvné strany sa dohodli, že v prípade vrátenia zásielky odosielateľovi z akéhokoľvek dôvodu platí, že písomnosť bola doručená adresátovi dňom vrátenia zásielky odosielateľovi, aj keď sa o tom adresát nedozvedel. 

9. Táto Zmluva bola vyhotovená v troch rovnopisoch, z ktorej dodávateľ obdrží jedno vyhotovenie a odberateľ dve vyhotovenia.

10. Táto Zmluva nadobúda platnosť dňom podpisu oboma Zmluvnými stranami a účinnosť dňom nasledujúcim po dni zverejnenia v Centrálnom registri zmlúv.

11. Zmluvné strany vyhlasujú, že sú plne spôsobilé na právne úkony, že ich zmluvná voľnosť nie je ničím obmedzená, že túto Zmluvu neuzavreli ani v tiesni, ani za nápadne nevýhodných podmienok, že si obsah Zmluvy dôkladne prečítali a že tento im je jasný, zrozumiteľný a vyjadrujúci ich slobodnú, vážnu a spoločnú vôľu, a na znak súhlasu ju podpisujú. 



V Košiciach, dňa _________________

Za Odberateľa:




_______________________________			_______________________________
     Ing. Stanislav Prcúch 						Ing. Jana Bernátová 
 predseda predstavenstva				              člen predstavenstva




V Košiciach, dňa _________________


Za Dodávateľa:




_______________________________

